*Tämä artikkeli kertoo visailuohjelmasta. Heikoin lenkki on myös vuonna 2006 valmistunut elokuva.*

**Heikoin lenkki** on brittiläiseen formaattiin *The Weakest Link* perustuva televisiovisailuohjelma. Ohjelman jokaisessa jaksossa on kahdeksan kilpailijaa, jotka jokaisella kierroksella äänestävät yhden kilpailijan pois. Brittiläisen version juontajana tunnetuksi tullut Anne Robinson sai tylyn juontotyylinsä takia lempinimen "Queen of Mean" (suom. "Ilkeyden kuningatar"). Sarjaa on esitetty muun muassa Suomessa, Venäjällä, Isossa-Britanniassa, Australiassa, Alankomaissa, Unkarissa ja Thaimaassa. Vuonna 2018 ohjelmaa esitetään enää vain Isossa-Britanniassa, Suomessa ja Kyproksessa.

Formaatin ensimmäinen jakso esitettiin Isossa-Britanniassa 14. elokuuta 2000 Anne Robinsonin juontamana, joka on sittemmin juontanut myös Yhdysvaltain versiota. Brittiversiota esitettiin yli 12 vuotta ja siitä tehtiin peräti 1 693 jaksoa.

Formaatti
---------

Ohjelmaa on esitetty maaversiosta riippuen päivittäin tai kerran viikossa, ja kilpailijamäärä on vaihdellut 6−10 pelaajan välillä. Joissakin erikoisjaksoissa on kilpailtu muun muassa pareina. Sääntöjen yksityiskohdat vaihtelevat maaversioittain erityisesti voittosummassa, rahapuun rakenteessa, pelaajien lukumäärässä ja peliajoissa.

### Säännöt

Joukkueen tavoitteena on kerätä jokaisella pelikierroksella kierroksen tavoitesumma vastaamalla juontajan nopeatempoisesti esittämiin kysymyksiin. Pelin rahapuu (kutsutaan joskus myös rahaketjuksi) koostuu noin kymmenestä tasosta. Jos kilpailija vastaa kysymykseen oikein, siirrytään rahapuun seuraavalle tasolle. Jos kysymykseen vastataan väärin, rahaketju murtuu ja alkaa alusta. Juontaja esittää kysymyksiä nopeassa tahdissa etenemällä kilpailija kerrallaan kierrosajan loppuun saakka sanomalla ensin kilpailijan nimen ja sitten kysymyksen. Kysymystyypit vaihtelevat monivalintatehtävistä yleistietoa mittaaviin tehtäviin ja päässälaskuihin. Kilpailija voi tallettaa rahaketjun senhetkisen rahasumman sanomalla "pankki" nimensä ja kysymyksen välissä, tällöin rahasumma talletetaan pankkiin sekä rahapuu murtuu ja siirtyy seuraavalle kierrokselle: kierroksen lopussa vain pankkiin talletetut rahat kasvattavat voittopottia. Nopein tapa saavuttaa kierroksen tavoitesumma on vastata rahaketjun tasojen mukaiseen kysymysmäärään peräkkäin oikein sanomatta kertaakaan pankkia kysymysten välissä. Rahapuun rakenne on identtinen jokaisella pelikierroksella, mutta joissakin maaversioissa viimeisellä pelikierroksella voitettu summa kerryttää voittopottia kaksin- tai kolminkertaisesti. Peliaika kuitenkin vähenee kierros kierrokselta tyypillisesti kymmenellä sekunnilla. Ensimmäisen kierroksen peliaika vaihtelee maaversioittain suuresti, mutta on suunnilleen kolme minuuttia. Itse kysymyksen vastausaikaa ei varsinaisesti ole rajoitettu, ja kilpailija saattaa pyytää juontajaa toistamaan kysymyksen, mutta juontaja yleensä keskeyttää liian pitkän pohdinnan paljastamalla oikean vastauksen johtaen rahaketjun katkeamiseen.

Jokaisen pelikierroksen jälkeen katsojille kerrotaan joukkueen vahvin ja heikoin lenkki, perustuen esimerkiksi oikeiden vastausten tai pankkiin talletetun rahan määrään. Kilpailijat kirjoittavat metallitauluun tai uudemmissa versioissa kosketusnäytölle sen pelaajan nimen, jonka haluavat äänestää ulos kilpailusta. Jokaisella pelaajalla on aina yksi ääni, eikä itseään saa äänestää. Kierroksen vahvin lenkki aloittaa aina seuraavan kierroksen, ja äänestyksen päättyessä tasan kahden kilpailijan välillä hän saa valita, kumpi äänestetään ulos. Jos kierroksen vahvin lenkki äänestetään ulos tai on tasapeliäänestysuhan alla, sama valta on sen sijaan kierroksen toiseksi vahvimmalla lenkillä. Ulosäänestetty ei siis välttämättä ole huonoin pelaaja, vaikka pelillisesti onkin järkevintä äänestää ulos se, joka väärillä vastauksilla rikkoo rahaketjun muodostusta. Äänestyksen jälkeen juontaja haastaa kilpailijoita yksityiskohtaisilla kysymyksillä heidän elämästään ja kilpailullisilla kysymyksillä, kuten pyytämällä perusteluja äänestysvalinnalle tai mahdollisen voittopotin käyttökohdetta.

Peliä jatketaan, kunnes jäljellä on kaksi vahvinta lenkkiä. He pelaavat kaksintaistelussa, jossa juontaja esittää vuorotellen viisi kysymystä kummallekin pelaajalle. Viimeisen kierroksen vahvin lenkki saa päättää kaksintaistelun aloitusvuoron. Pelin voittaa ja koko siihen asti kerätyn voittopotin itselleen saa se pelaaja, joka vastaa kaksintaistelussa useampaan kysymykseen oikein. Jos tilanne on viiden kaksintaistelukysymysparin jälkeen tasan, jatketaan äkkikuolemaperiaatteella. Kaksintaistelun hävinnyt ja kaikki muut aiemmin karsiutuneet eivät saa mitään pelin vahvimman lenkin voittaessa koko joukkueen keräämän voittopotin.

### Studion ja juontajan ominaisuudet

Venäjän *Heikoin lenkki*  *Слабое Звено*, juontajana Marija Kiseljova.
Pelissä kilpailijat on sijoitettu puolikaareen, jonka keskellä on juontaja. Asetelma on samankaltainen kuin panoptikon-tyylisissä vankiloissa, joissa vangeille pyritään tietoisesti aiheuttamaan alistunut ja ahdistunut olotila. Juontaja seisoo muutama kymmensenttiä pelaajia korkeammalla saarekkeella, jolla on akselinsa ympäri pyörivä näyttötaulu, jolta juontaja lukee kysymykset kääntäen näyttöpäätettä pelaaja kerrallaan. Studio on pimeä, ja valo tulee jokaisen kilpailijan taakse sijoitetusta valoheittimestä sekä kilpailijoiden ja juontajan välisen puolikaarialueen lattiavalaistuksesta, joka toimii samalla visuaalisena kierroskellona. Katsojille graafisesti näkyvä rahapuu ja kierrosaikakello heijastetaan juontajan taakse pelaajia varten.

Lähes poikkeuksetta juontaja on ollut jokaisessa maaversiossa nainen, merkittävimpinä poikkeuksina Yhdysvaltain, Irlannin, Japanin, Ranskan, Suomen ja Portugalin *Heikoin lenkki* -ohjelmat. Studion tilaratkaisuilla korostetaan formaattiin kuuluvaa ominaispiirrettä, jossa juontajan tehtävä on kiusoitella tai jopa nöyryyttää kilpailijoita. Tämän taso on kuitenkin vaihdellut maakohtaisesti: erityisesti Saksan *Heikoin lenkki* -ohjelman juontaja Sonja Zietlowin juontotyyliä pidettiin erittäin julmana, kun samalla Ranskan Heikoin lenkki -ohjelman Julien Courbet naureskeli usein kilpailijoiden kanssa. Yleisesti ottaen edelleen käynnissä olevissa maaversioissa tunnelma on rentoutuneempi ja vapautuneempi kuin kymmenen vuotta sitten esitetyissä ohjelmissa.

### Keskustelu pelistrategiasta

Pankki-sanan liiallinen käyttö johtaa siihen, että kierrosten rahasummat ja siten koko voittopotti jäävät pieniksi, mutta toisaalta voittopottiin kertyy varmasti rahaa. Tämä taktiikka on hyödyllinen erityisesti pelin alussa, jolloin joukossa on myös heikommin pärjääviä pelaajia. Loppua kohden hyöty heikkenee, kun oikeita vastauksia kertyy enemmän. Eräässä Ison-Britannian *Heikoin lenkki* -jaksossa kilpailijat vastasivat peräkkäin oikein 19 kysymykseen, ennen kuin saivat kerättyä kierroksen rahapotin kokoon (oikealla taktiikalla kymmenen ensimmäistä oikeaa vastausta olisivat riittäneet).

Pankki-sanan parasta käyttötaktiikkaa on tutkittu ja pohdittu laajemminkin. *New Scientist* -blogin Erica Klarreich on väittänyt, että Yhdysvaltain versiossa rahan keräämiseen on vain kaksi järkevää taktiikkaa. Kilpailijoiden tulisi joko sanoa pankki jokaisella vuorolla tai kuuden oikean vastauksen jälkeen. Oikea strategia riippuu kilpailijoiden tasosta ja pelin etenemisvaiheesta. Suurimmalle osalle, muttei kuitenkaan kaikista heikoimmille joukkueille, kuuden oikean vastauksen pankkitaktiikka on paras. Tilastollisesti kilpailija sanoo pankin joka kolmannen kysymyksen jälkeen, mutta tämä taktiikka on kannattava vain, jos vähintään kahteen kysymykseen kolmesta vastataan koko kierroksen ajan oikein.

Maaversiot
----------

**Värikoodit:**  

     Esitetään edelleen  *milloin?*  

     Esitys päättynyt    

     Suunnitteilla    

     Uudistunut versio suunnitteilla  

| Valtio | Alkuperäinen nimi | Juontaja | TV-kanava | Voittosumma(t) | Ensiesitys | Viimeinen esitys |
| --- | --- | --- | --- | --- | --- | --- |
| **Alankomaat** | *De Zwakste Schakel* | Chazia Mourali | RTL 4 | 10 000 € | 2001 | 2005 |
| **Arabimaailma** | *الحلقة الأضعف*Elhalka Eladaaf | Rita Khoury | Future Television | 16 000 US$ | 2002 | 2003 |
| **Australia** | *Weakest Link* | Cornelia Frances | Seven Network | 100 000 A$ | Tammikuu 2001 | joulukuu 2001 |
| **Azerbaidžan** | *Zəif Bənd* | Kamila Babayeva | Lider TV | 9 000 AZN (aiemmin 45 000 000 AZM) | 2004 | 2006 |
| Solmaz Süleymanlı | 2012 | 2014 |
| **Belgia (hollanniksi)** | *De Zwakste Schakel* | Goedele Liekens | VTM | 2 000 000 BEF | 2001 |
| **Brasilia** | *Ponto Fraco* | Fausto Silva | TV Globo | 1 000 000 R$ | 2001 (BBC hyllytti) |
| **Chile** | *El Rival Más Débil* | Catalina Pulido | Canal 13 | 40 000 000 CL$ | 2004 |
| **Espanja** | *El Rival Más Débil* | Nuria González | TVE1 | 7 200 € | 2002 | 2004 |
| Karmele Aranburu | TVE2 |
| **Etelä-Afrikka** | *Weakest Link* | Fiona Coyne | SABC3 | 50 000 R | 2003 | 2008 |
| 100 000 R |
| **Filippiinit** | *Weakest Link* | Edu Manzano | IBC | 1 000 000 PHP | 2001 | 2002 |
| Allan K. |
| **Georgia** | *სუსტი რგოლი*Susti Rgoli | Nino Burduli | Rustavi 2 | 10 000 ლ | 200? | - |
| **Hongkong** | *一筆OUT消*Jat1 bat1 OUT siu1 | Carol Cheng | TVB Jade | 3 000 000 HK$ | 20. elokuuta 2001 | 18. tammikuuta 2002 |
| **Intia** | *Kamzor Kadii Kaun* | Neena Gupta | Star Plus | 2 500 000 Rs | 2002 | 2003 |
| **Irlanti** | *Weakest Link* | Eamon Dunphy | TV3 | 10 000 € | 2001 | 2002 |
| **Iso-Britannia** | *The Weakest Link* | Anne Robinson | BBC | 10 000 £ (päiväaikaan) | 14. elokuuta 2000 | 31. maaliskuuta 2012 |
| 50 000 £ (ilta-aikaan) | Marraskuu 2017 |  |
| **Israel** | *החוליה החלשה*HaChulia HaChalasha | Pnina Dvorin | Channel 10 | 100 000 ₪ | 2002 | 2004 |
| Hana Laszlo | 90 000 ₪ |
| **Italia** | *Anello Debole* | Enrico Papi | Italia 1 | 15 000 € | 2001 |
| **Japani** | *ウィーケストリンク☆一人勝ちの法則*Uikesutorinku hitori-gachi no hosoku | Shiro Ito | Fuji Television | 16 000 000 JP¥ | 2002 |
| **Kiina** | *汰弱留强·智者为王*Tài ruò liú qiáng·zhìzhě wéi wáng | Chen Luyu | Nanjing TV | 200 000 ¥ | 2002 | 2004 |
| *智者为王*Zhìzhě wéi wáng | Shen Bing |
| Xia Qing |
| **Kreikka** | *Ο Πιο Αδύναμος Κρίκος*O Pio Adynamos Krikos | Elena Akrita | MEGA | 5 000 000 ₯ | 2001 | 2003 |
| 15 000 € |
| Tasos Tryfonos |  | 10 000 € |  |  |
| **Kroatia** | *Najslabija karika* | Nina Violić | HRT1 | 90 000 kn | 2004 | 2010 |
| Daniela Trbović |
| **Kypros** | *Ο Πιο Αδύναμος Κρίκος*
O Pio Adynamos Krikos | Tasos Tryfonos | RIK 1 | 5 000 € | Syyskuu 2017 |  |
| **Pohjois-Makedonia** | *Најслаба алка*Najslaba Alka | Zivkica Gjurcinovska | Alfa TV | 420 000 MKD | 2010 | 2011 |
| **Malesia** | *Weakest Link* | Sekilara Kiramila | RTM | 80 000 RM | 2003 | 2009 |
| **Meksiko** | *El Rival Más Debil* | Montserrat Ontiveros | Azteca Trece | 200 000 MX$ | 2003 | 2008 |
| Lolita Cortés | 27. heinäkuuta 2013 | 7. syyskuuta 2013 |
| 26. toukokuuta 2014 | 2014 |
| **Moldova** | *Veriga Slaba* | Andrei Gheorghe | Kanal 1 | 1 000 000 MDL | 200? | 2009 |
| **Norja** | *Det Svakeste Ledd* | Anne Grosvold | NRK | 200 000 KR | 2004 |
| **Portugali** | *O Elo Mais Fraco* | Julia Pinheiro | RTP1 | 10 000 € | 2002 | 2003 |
| Luisa Castel-Branco |
| Pedro Granger | 2011n | 2012 |
| **Puola** | *Najsłabsze Ogniwo* | Kazimiera Szczuka | TVN | 27 000 zł | 2004 | 2006 |
| **Ranska** | *Le Maillon Faible* | Laurence Boccolini | TF1 | 150 000 F20 000 €50 000 € | 9. heinäkuuta 2001 | 12. elokuuta 2007 |
| Julien Courbet | D8 | 45 000 € | 8. syyskuuta 2014 | 22. heinäkuuta 2015 |
| **Romania** | *Lanţul Slăbiciunilor* | Andrei Gheorghe | Pro TV | 50 000 leu | 2001 |
| **Saksa** | *Der Schwächste fliegt!* | Sonja Zietlow | RTL Television | 50 000 DM | 19. maaliskuuta 2001 | Maaliskuu 2002 |
| 50 000 € |
| **Serbia** | *Najslabija Karika* | Sandra Lalatović | BKTV | 5 000 000 RSD | 2002-2006 |
| **Singapore** | *智者生存*Zhizhe shengcun | Yvette Cui (Cui Lixin) | MediaCorp TV Channel 8 | 100 000 S$ | 2002 | 2003 |
| *Weakest Link* | Asha Gill | MediaCorp TV Channel 5 | 1 000 000 S$ |
| **Slovenia** | *Najšibkejši Člen* | Violeta Tomič | SLO 1 | 2 400 000 SIT (10 000 €) | 2003 | 2005 |
| **Suomi** | *Heikoin lenkki* | Kirsi Salo | MTV3 | 16 000 €18 000 €20 000 € | 6. syyskuuta 2002 | 18. helmikuuta 2005 |
| Riku Nieminen | Nelonen | 20 000 € | 20. maaliskuuta 2017 | 21. toukokuuta 2018 |
| **Ruotsi** | *Den Svagaste Länken* | Kajsa Ingemarsson | TV4 | 100 000 kr | 2011 | 2013 |
| **Taiwan** | *Weakest Link 智者生存*Weakest Link zhizhe shengcun | Belle Yu | STAR Chinese Channel | 400 000 NT$ | 2001 | 2003 |
| Tseng Yang Qing |
| **Thaimaa** | *Weakest Link กำจัดจุดอ่อน*Weakest Link Kacad cudxxn | Krittika Kongsompong | ThaiTV 3 | 1 000 000 ฿ | 2002 | 2003 |
| **Tanska** | *Det Svageste Led* | Trine Gregorius | DR1 | 200 000 KR | 2001 | 2002 |
| **Tšekki** | *Nejslabší! Máte padáka!* | Zuzana Slaviková | TV Nova | 1 000 000 Kč | 2002 | 2004 |
| **Turkki** | *En Zayıf Halka* | Hülya Uğur Tanrıöver | Show TV | 100 miljardia TL | 2001 | 2002 |
| Baybars Altuntaş | TV8 | 54 000 ₺ | 21. syyskuuta 2015 |  |
| **Unkari** | *A Leggyengébb Láncszem* | Krisztina Máté | TV2 | 3 000 000 Ft | 2001 | 2004 |
| *Nincs Kegyelem* | 6 000 000 Ft |
| **Uusi-Seelanti** | *The Weakest Link* | Louise Wallace | TV One | 20 000 NZ$ | Heinäkuu 2001 | Maaliskuu 2002 |
| **Venäjä** | *Слабое Звено*Slaboye Zveno | Marija Kiseljova | ORT | 300 000 ₽400 000 ₽350 000 ₽1 000 000 ₽ (erikoisversiot) | 2001 | 2005 |
| Nikolai Fomenko | Channel 5 | 350 000 RUB | 2007 | 2008 |
| **Viro** | *Nõrgim lüli* | Tuuli Roosma | Kanal 2 | 500 000 kr | 2004 |
| **Yhdysvallat** | *Weakest Link* | Anne Robinson | NBC | 1 000 000 US$ | 2001 | 2002 |
| George Gray | Syndicated | 75 000 US$ | 2002 | 2003 |
| 100 000 US$ |
|

Suomen *Heikoin lenkki*
-----------------------

Ohjelman tunnus vuosina 2002–2005.
Pelaajia on kahdeksan. Viimeisen kierroksen rahasumma lisätään voittopottiin kaksinkertaisena. Tilastollinen heikoin lenkki valitaan väärien vastausten lukumäärän perusteella. Kierrosaika on kolme minuuttia, ja se vähenee kierroksittain aina kymmenen sekuntia kerrallaan.

Ohjelmaa esitettiin MTV3-kanavalla aluksi vuosina 2002–2005, jolloin juontajana toimi Kirsi Salo, joka tuli erityisen tunnetuksi piikittilevistä repliikeistään ohjelmassa. Voittosumma oli ensimmäisissä jaksoissa 16 000 euroa, kasvaen kuitenkin myöhemmin ensin 18 000 euroon ja lopulta 20 000 euroon. Ohjelman näyttäminen päätettiin keskeyttää Kirsi Salon raskauden myötä ja avioliittoon astumisen vuoksi.

Nelonen ilmoitti tammikuussa 2017 ohjelman palaavan ruutuun. Uutena juontajana toimii Riku Nieminen. Uusi kausi alkoi 20. maaliskuuta 2017. Pelin enimmäisvoittosumma on 20 000 euroa. Kauden päätösjakso esitettiin 22. toukokuuta 2017. Nelonen tiedotti toukokuussa 2017 ohjelman saavan jatkoa syksyllä uudella kaudella. Heikoin lenkki sai jatkoa keväällä 2018.

### Tuotantokaudet

| Kausi | Alkamispäivä | Päättymispäivä | Jaksot |
| --- | --- | --- | --- |
| Ensimmäinen tuotantokausi | 6. syyskuuta 2002 | 29. maaliskuuta 2003 | 30 |
| Toinen tuotantokausi | 5. syyskuuta 2003 | 23. huhtikuuta 2004 | 30 |
| Kolmas tuotantokausi | 3. syyskuuta 2004 | 18. helmikuuta 2005 | 11 |
| Vuoden 2017 kausi | 20. maaliskuuta 2017 | 20. marraskuuta 2017 | 20 |
| Vuoden 2018 kausi | 26. helmikuuta 2018 | 21. toukokuuta 2018 | 13 |

Kritiikkiä
----------

Juontajan puhetyyliä on arvosteltu useissa maissa vastenmieliseksi ja epäinhimilliseksi, esimerkiksi Saksassa juontotyyliä ensin kevennettiin, mutta lopulta ohjelma jouduttiin lakkauttamaan kokonaan suuren vastustuksen ja pienien katsojalukujen vuoksi. Suomessa juontajan loanheittoa on kritisoitu lapselliseksi ja liiallisuuksiin meneväksi.

Kiinnostavan ja järkevän haastelukokonaisuuden luonti on osoittautunut vaikeaksi kuvaus- ja käsikirjoitusteknisesti. Ohjelman kuvaukset kestävät pitkään, sillä käsikirjoittajaryhmä joutuu kehittämään juontajalle luontevia repliikkejä kilpailijoiden vastausten mukaan. Lisäksi studion asettelu edellyttää kameroiden jatkuvaa siirtelyä, kun kilpailijan ja juontajan kuvauskohdetta vaihdetaan. Tämä johtaa 45 minuutin mittaisen kilpailun kuvausajan venymiseen paikoittain jopa kuuteen tuntiin, mitä on pidetty epämiellyttävänä voimakkaasti valaistussa ja helposti kuumenevassa studiossa.

Ohjelmaversiot ovat loppuneet nopeasti niissä maissa, joissa juontotyyliä ei ole saatu toimimaan uskottavasti kilpailijoiden kanssa katsojien silmissä. Esimerkiksi Saksassa ja Ruotsissa maaversiot jäivät lyhyiksi, mutta harvassa maassa ohjelman esittäminen on jatkunut kahta tai kolmea vuotta pidempään. Sitä vastoin Isossa-Britanniassa, Kroatiassa ja Ranskassa ohjelma on osoittautunut suosituksi ja pitkäikäiseksi, kahdessa ensin mainitussa on tehty ohjelmasta ainoana yli tuhat jaksoa.

Lähteet
-------

1. 1 2  Huippusuosittu Heikoin lenkki palaa ruutuihin – hae mukaan kilpailijaksi! *Nelonen.fi*. Viitattu 30.1.2017. (englanniksi)
2. ↑  'The Queen of Mean' back on Watchdog
3. ↑  Klarreich, Erica: Strongest strategy for The Weakest Link revealed *New Scientist*.  16.1.2002. Viitattu 2.4.2015. (englanniksi)
4. ↑  Idols, Napakymppi, Gladiaattorit... Nelonen Median syksy 2017 on täynnä Suomen kirkkaimpia supertähtiä! *Nelonen.fi*.  Arkistoitu 26.5.2017. Viitattu 16.5.2017. (englanniksi)
5. ↑  Tule testaamaan tietosi uudelle Heikoin lenkki -kaudelle – kilpailijahaku on käynnissä! *Nelonen.fi*. Viitattu 30.11.2017. (englanniksi)

Aiheesta muualla
----------------

* Kansainvälisiä *Heikoin lenkki* -ohjelman alkutunnuksia
* Suomen *Heikoin lenkki* -ohjelman tunnus
* Suomen *Heikoin lenkki* -ohjelman kokonainen jakso